CELEX: 32016D1189
Language: mt
Date: 2016-07-19 00:00:00
Title: Deċiżjoni ta' Implimentazzjoni tal-Kummissjoni (UE) 2016/1189 tad-19 ta' Lulju 2016 li tawtorizza t-tqegħid fis-suq tal-ħalib ittrattat bir-radjazzjoni UV bħala ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument C(2016) 4565)

21.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 196/50
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1189
   tad-19 ta' Lulju 2016
   li tawtorizza t-tqegħid fis-suq tal-ħalib ittrattat bir-radjazzjoni UV bħala ikel ġdid skont ir-Regolament (KE) Nru 258/97 tal-Parlament Ewropew u tal-Kunsill
   
      
         (notifikata bid-dokument C(2016) 4565)
      
   
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikolari l-Artikolu 7 tiegħu,
   Billi:
   
               (1)
            
            
               Fis-26 ta' Settembru 2012, il-kumpanija Dairy Crest Ltd talbet lill-awtoritajiet kompetenti tal-Irlanda biex tqiegħed il-ħalib ittrattat bir-radjazzjoni UV fis-suq bħala ikel ġdid skont it-tifsira tal-punt (f) tal-Artikolu 1(2) tar-Regolament (KE) Nru 258/97.
            
         
               (2)
            
            
               Fl-10 ta' Jannar 2013, il-korp kompetenti tal-valutazzjoni tal-ikel tal-Irlanda ħareġ l-ewwel rapport ta' valutazzjoni tiegħu. F'dak ir-rapport, il-korp ikkonkluda li l-ħalib ittrattat bir-radjazzjoni UV jissodisfa l-kriterji għal ikel ġdid stabbiliti fl-Artikolu 3(1) tar-Regolament (KE) Nru 258/97.
            
         
               (3)
            
            
               Fis-16 ta' Jannar 2013, il-Kummissjoni għaddiet l-ewwel rapport ta' valutazzjoni lill-Istati Membri l-oħra.
            
         
               (4)
            
            
               Matul il-perjodu ta' 60 jum stabbilit fl-ewwel subparagrafu tal-Artikolu 6(4) tar-Regolament (KE) Nru 258/97 tqajmu xi oġġezzjonijiet motivati.
            
         
               (5)
            
            
               Fid-9 ta' Frar 2015, il-Kummissjoni kkonsultat lill-Awtorità Ewropea dwar is-Sigurtà fl-Ikel (l-EFSA) u talbitha tagħmel valutazzjoni oħra għall-ħalib ittrattat bir-radjazzjoni UV bħala ikel ġdid skont ir-Regolament (KE) Nru 258/97.
            
         
               (6)
            
            
               Fl-10 ta' Diċembru 2015, fl-opinjoni xjentifika tagħha dwar is-sikurezza tal-ħalib ittrattat bir-radjazzjoni UV bħala ikel ġdid (2), l-EFSA kkonkludiet li l-ħalib ittrattat bir-radjazzjoni UV huwa sikur skont il-kundizzjonijiet tal-użu maħsuba.
            
         
               (7)
            
            
               Dik l-opinjoni tagħti raġunijiet suffiċjenti biex jiġi stabbilit li l-ħalib ittrattat bir-radjazzjoni UV bħala ikel ġdid jikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
            
         
               (8)
            
            
               It-trattament UV tal-ħalib pastorizzat jirriżulta f'żieda fil-kontenut ta' vitamina D tal-ħalib. Ir-Regolament (UE) Nru 1169/2011 tal-Parlament Ewropew u tal-Kunsill (3) jispeċifika x'għandu jitqies bħala ammont sinifikanti ta' vitamini u minerali. Għalhekk, huwa importanti li l-konsumatur ikun infurmat b'mod adegwat dwar il-preżenza tal-vitamina D prodotta bit-trattament UV fil-prodott.
            
         
               (9)
            
            
               Ir-Regolament (KE) Nru 1925/2006 tal-Parlament Ewropew u tal-Kunsill (4) jistabbilixxi rekwiżiti dwar iż-żieda ta' vitamini u minerali u ta' ċerti sustanzi oħra mal-ikel. L-użu tal-ħalib ittrattat bir-radjazzjoni UV għandu jkun awtorizzat mingħajr preġudizzju għar-rekwiżiti ta' dik il-leġiżlazzjoni.
            
         
               (10)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Il-ħalib ittrattat bir-radjazzjoni UV kif speċifikat fl-Anness I ta' din id-Deċiżjoni jista' jitqiegħed fis-suq fl-Unjoni bħala ikel ġdid għall-użi definiti u fil-livelli massimi stabbiliti fl-Anness II ta' din id-Deċiżjoni mingħajr preġudizzju għad-dispożizzjonijiet speċifiċi tar-Regolament (KE) Nru 1925/2006.
   Artikolu 2
   Id-deżinjazzjoni tal-ħalib ittrattat bir-radjazzjoni UV awtorizzata b'din id-Deċiżjoni għat-tikkettar tal-ikel għandha tkun “ittrattat bir-radjazzjoni UV”.
   Fejn il-ħalib ittrattat bir-radjazzjoni UV jikkontjeni ammont ta' vitamina D li jitqies bħala sinifikanti skont il-Punt 2 tal-Parti A tal-Anness XIII tar-Regolament (UE) Nru 1169/2011 tal-Parlament Ewropew u tal-Kunsill, id-deżinjazzjoni tat-tikkettar għandha tkun akkumpanjat minn “fih il-vitamina D prodotta mit-tratttament bir-radjazzjoni UV” jew “ħalib li fih il-vitamina D li tirriżulta mit-trattament bir-radjazzjoni UV”.
   Artikolu 3
   Din id-Deċiżjoni hija indirizzata lil Dairy Crest Ltd, Claygate House, Littleworth Road, Esher, Surrey, KT10 9PN, United Kingdom.
   
      Magħmul fi Brussell, id-19 ta' Lulju 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  EFSA Journal 2016; 14(1):4370.
   
      (3)  Ir-Regolament (UE) Nru 1169/2011 tal-Parlament Ewropew u tal-Kunsill tal-25 ta' Ottubru 2011 dwar l-għoti ta' informazzjoni dwar l-ikel lill-konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal-Kunsill 90/496/KEE, id-Direttiva tal-Kummissjoni 1999/10/KE, id-Direttiva 2000/13/KE tal-Parlament Ewropew u tal-Kunsill, id-Direttivi tal-Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (ĠU L 304, 22.11.2011, p. 18).
   
      (4)  Ir-Regolament (KE) Nru 1925/2006 tal-Parlament Ewropew u tal-Kunsill tal-20 ta' Diċembru 2006 dwar iż-żieda ta' vitamini u minerali u ta' ċerti sustanzi oħra mal-ikel (ĠU L 404, 30.12.2006, p. 26).
   
      ANNESS I
      SPEĊIFIKAZZJONI TAL-ĦALIB ITTRATTAT BIR-RADJAZZJONI UV
      
         Definizzjoni:
      
      Il-ħalib ittrattat bir-radjazzjoni UV huwa ħalib tal-baqra (sħiħ u semixkumat) li għalih wara l-pastorizzazzjoni, huwa applikat trattament bir-radjazzjoni ultravjola (UV) permezz ta' fluss turbulenti. It-trattament tal-ħalib pastorizzat bir-radjazzjoni UV jirriżulta f'żieda ta' vitamina D3 (kolekalċiferol) permezz tal-konverżjoni ta' 7-deidrokolesterol mal-vitamina D3.
      Ir-radjazzjoni UV: proċess ta' radjazzjoni bid-dawl ultravjola fil-frekwenza ta' 200-310 nm b'input tal-enerġija ta' 1 045 J/l.
      
         Vitamina D3:
      
      
                  Isem kimiku
               
               
                  (1S,3Z)-3-[(2E)-2-[(1R,3aS,7aR)-7a-metil-1-[(2R)-6-metileptan-2-il] -2,3,3a, 5,6,7-eżaidro-1H-inden-4-iliden]etiliden]-4-metilidenċikloeżan-1-ol
               
            
                  Sinonimu
               
               
                  Kolekalċiferol
               
            
                  Nru tal-CAS
               
               
                  67-97-0
               
            
                  Piż molekulari
               
               
                  384,6377 g/mol
               
            
         Kontenut:
      
      
                  Vitamina D3 fil-prodott finali
               
               
                  Ħalib sħiħ (1): 0,5–3,2 μg/100 g (2)
                  
                  Ħalib semixkumat (1): 0,1–1,5 μg/100 g (2)
                  
               
            
         (1)  Kif definit permezz tar-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671-854).
      
         (2)  HPLC
   
   
      ANNESS II
      L-UŻI AWTORIZZATI TAL-ĦALIB ITTRATTAT BIR-RADJAZZJONI UV
      
                  Kategorija tal-ikel
               
               
                  Firxa ta' vitamina D3
                  
               
            
                  Ħalib sħiħ pastorizzat (1)
                  
               
               
                  5–32 μg/kg għall-popolazzjoni ġenerali esklużi t-trabi
               
            
                  Ħalib semixkumat pastorizzat (1)
                  
               
               
                  1–15 μg/kg għall-popolazzjoni ġenerali esklużi t-trabi
               
            
         (1)  Ikkunsmat kif inhu.